ไฟแนนซ์ทูเดย์
การบอกความจริงแก่คนไทยว่าภาวะเศรษฐกิจขณะนี้เป็นอย่างไร ดัชนีชี้วัดเศรษฐกิจที่สำคัญหดตัวลงต่อเนื่อง ไม่ใช่เรื่องที่รัฐบาลจะกลัวเสียหน้าและเสียคะแนนนิยมแต่อย่างใด เพราะความจริงก็คือความจริง หากตัวเลขจีดีพีจะต่ำ การส่งออกจะลด นำเข้าจะหด หนี้เสียจะเพิ่มขึ้น การมองโลกสวยและไม่ยอมรับความจริงจะทำให้รัฐบาลกลายเป็นเด็กเลี้ยงแกะ
30 มิ.ย. 2558

การบอกความจริงแก่คนไทยว่าภาวะเศรษฐกิจขณะนี้เป็นอย่างไร ดัชนีชี้วัดเศรษฐกิจที่สำคัญหดตัวลงต่อเนื่อง ไม่ใช่เรื่องที่รัฐบาลจะกลัวเสียหน้าและเสียคะแนนนิยมแต่อย่างใด เพราะความจริงก็คือความจริง หากตัวเลขจีดีพีจะต่ำ การส่งออกจะลด นำเข้าจะหด หนี้เสียจะเพิ่มขึ้น การมองโลกสวยและไม่ยอมรับความจริงจะทำให้รัฐบาลกลายเป็นเด็กเลี้ยงแกะ
ความยากในการบริหารเศรษฐกิจของรัฐบาล คือ รัฐบาลไม่มีเงิน เกิดภัยแล้งจะใช้เงินไปช่วยชาวนาก็ไม่สามารถช่วยได้ทั้งหมด ต้องเลือกช่วยคนที่เดือดร้อนที่สุดก่อน อยากจะกระตุ้นเศรษฐกิจรากหญ้าก็ไม่รู้จะไปหาเงินที่ไหนมาใช้ฉีดลงไป หนทางตีบตันเหล่านี้ ประชาชนเข้าใจได้ว่ามันเกิดจากอะไร ใครเป็นคนบริหารประเทศจนเงินหมดคลัง
ธนาคารกสิกรไทย ระงับการออกโฆษณาชุด "ทำธุรกิจไม่มีคอนเนกชั่น...สร้างได้ด้วย K SME เครือข่าย SME ที่ใหญ่ที่สุดในประเทศไทย" ออกจากสื่อโทรทัศน์ เมื่อโดนนักการตลาดวิพากษ์วิจารณ์ในโซเชียลมีเดียว่า "ในโลกของการแข่งขัน ไม่มีกติกา เพราะฉนั้นคุณทำอะไรผิดก็ได้ไม่เป็นไร ความสำคัญของการทำมาค้าขาย คือ ต้องเอาเปรียบคู่ต่อสู้ด้วยวิธีการอะไรก็ได้"
โฆษณาชุดนี้ คุณป้ำ พัชร สมะลาภา ผู้ช่วยกรรมการผู้จัดการ ธนาคารกสิกรไทย ผู้รับผิดชอบโดยตรง บอกว่าแนวคิดที่มา คือ การเห็นเอสเอ็มอีขนาดเล็กถูกเอาเปรียบจากคนที่ใหญ่กว่า ที่ไม่สนใจกฎกติกา โดยที่กรรมการซึ่งเป็นผู้คุมกฎก็ไม่ได้ว่าอะไร ที่เห็นการกระทำที่ไม่เป็นธรรม หากคนดูไม่ชอบทั้งที่เป็นเรื่องจริง ธนาคารก็ตัดสินใจถอดโฆษณาชิ้นนี้ออกเพื่อความสบายใจของทุกคน